《廉伯学士家赏盆梅限韵 其一》
明代·程敏政

几点寒香缀一枝，陇头人远寄何时。冰容不受缁尘涴，玉种长疑白露滋。

尺干便能经岁虐，群芳随尔竞春私。何缘老相心如铁，却对花神吐丽词。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。